El present Decret desplega la Llei de Catalunya 6/1983, de 7 d'abril, sobre residus industrials, especialment els seus articles 7, 8, 9, 11.4 i 14, amb l'objectiu d'establir els mecanismes d'intervenció administrativa en les activitats de producció, transport i tractament de residus industrials, que permetin garantir la protecció del medi ambient, la restauració de les zones afectades i l'adequat aprofitament dels recursos.
Atès que la Disposició final primera de la Llei autoritza el Consell Executiu perquè dicti les disposicions necessàries per a la seva aplicació i desplegament;
A proposta del Conseller de Política Territorial i Obres Públiques, i d'acord amb el Consell Executiu,
Article 1.- Als efectes del que disposa aquest Decret s'entén per:
a) "productor de residus": el titular de la indústria o activitat que els origina i el posseïdor dels residus;
c) "tractament de residus": les operacions encaminades a l'aprofitament o a l'eliminació dels residus;
d) "instal·lació de tractament": instal·lacions d'eliminació, reciclatge o recuperació de residus.
Article 2.- La llista de les substàncies o productes que, com a residus industrials, són objecte d'aplicació de la Llei 6/1983 i del present Decret s'establirà per Ordre.
Article 3.- Les persones físiques o jurídiques que produeixen, transporten, tracten, eliminen o posseeixen residus industrials són obligades a facilitar a la Junta de Residus la informació, la inspecció, la presa de mostres i la supervisió que aquesta cregui que són convenient per assegurar el compliment de les previsions adoptades en aplicació de la Llei 6/1983, de 7 d'abril, sobre residus industrials.
Els establiments o les empreses que produeixen o posseeixen residus industrials especials tenen l'obligació de portar un registre on constin l'origen dels residus i llurs quantitats i característiques.
En la forma determinada en aquest Decret s'ha de facilitar informació completa a la Junta de Residus, tant del contingut del registre a què es refereix el paràgraf anterior com dels sistemes d'eliminació o d'aprofitament previstos i del pla d'actuació en cas d'emergència o d'accident.
Abans del dia 1 de març de cada any, s'haurà de presentar a la Junta de Residus una declaració de residus ajustada a les dades reals de producció de residus de l'any immediatament anterior.
La Junta de Residus portarà un Inventari Permanent de Productors de Residus Industrials Especials que recollirà la informació facilitada pels interessats i que s'obrirà amb el primer escrit que, amb aquesta finalitat, presentin i que tindrà el caràcter de declaració de residus per a la inscripció.
La declaració de residus per a la inscripció haurà d'anar acompanyada de les fitxes segons els models que es determinaran per Ordre.
La declaració de residus s'haurà de presentar a la Junta de Residus abans de començar l'exercici de l'activitat que els origina i haurà d'anar diligenciada per la Comissió Territorial d'Indústries i Activitats Classificades que hagi informat el Projecte d'instal·lació i l'exercici de l'activitat.
Article 6.- La inclusió de l'Inventari Permanent d'empreses o establiments productors de residus industrials especials i les modificacions anotades en el mateix s'acreditaran, a petició de l'interessat, mitjançant una certificació expedida per la Junta de Residus.
Article 7.- No es procedirà a la inscripció provisional de la instal·lació, ampliació o trasllat d'una empresa o establiment productor de residus industrials especials o a l'anotació de la modificació de les dades inscrites en el Registre Industrial si prèviament l'empresa o establiment sol·licitant no ha donat compliment al que disposa l'article 5 d'aquest Decret, la qual cosa s'acreditarà mitjançant la certificació prevista a l'article 6.
Autorització i registre de transportistes de residus industrials especials.
Article 8.- Les persones físiques o jurídiques que efectuen operacions de recollida i transport de residus industrials especials hauran d'ésser autoritzades per la Junta de Residus i inscrites en el Registre de Transportistes de Residus Industrials Especials d'acord amb el que estableix l'article 8 de la Llei 6/1983.
La sol·licitud d'autorització de transport de residus industrials especials i d'inscripció en el Registre de Transportistes de Residus Industrials es farà d'acord amb un model que es desenvoluparà per Ordre i anirà dirigida a la Junta de Residus acompanyada de la següent documentació:
a) Targeta de transports, regulada per la Llei d'Ordenació dels Transports Mecànics per Carretera.
b) Homologació del TPC, regulada per la Reglamentació sobre Transports de Mercaderies Perilloses.
En l'autorització de transport de residus industrials especials, es farà constar:
a) Les dades de la persona física i jurídica que la rep.
b) Llista de vehicles de transport autoritzats.
c) Tipus de residus industrials el transport dels quals s'autoritza.
L'autorització de transport de residus industrials especials tindrà caràcter anual i haurà de renovar-se prèvia sol·licitud presentada a la Junta de Residus amb dos mesos d'antelació a la data de la seva caducitat.
La concessió de l'autorització de transport de residus industrials comportarà la inscripció automàtica en el Registre de Transportistes de Residus Industrials.
L'autorització del transport de residus industrials especials serà entregada juntament amb un distintiu.
Els vehicles autoritzats hauran de portar el distintiu en un lloc visible que es determinarà en la pròpia autorització.
Una còpia de l'autorització es portarà a cada vehicle utilitzat per al transport de residus industrials especials.
Procediment per a la concessió d'autoritzacions d'activitats de tractament de residus industrials especials
Les activitats de tractament de residus industrials especials, així com llurs modificacions estructurals o de funcionament, exigeixen l'autorització de la Junta de Residus d'acord amb el que estableix l'article 9 de la Llei 6/1983.
Quan el productor disposi d'instal·lacions de tractament dels seus residus, haurà de sol·licitar l'autorització per al seu funcionament tal com indica l'apartat 1 d'aquest article i seguir el tràmit que indica l'article 21 del present Decret.
Quan el productor accepti en les seves instal·lacions de tractament residus provinents d'altres empreses, serà considerat a tots els efectes com a tractador i com a productor, independentment.
L'autorització d'activitats de tractament de residus industrials especials es concedirà a la persona física o jurídica que efectuï la petició, la qual serà considerada com a titular de l'activitat, per un temps limitat i subjecte a condicions en relació a la protecció del medi ambient, l'aprofitament dels recursos i la restauració de l'àrea afectada.
En l'autorització es faran constar, a més:
a) Les consideracions o modificacions a introduir en el projecte i la documentació complementària.
b) La fiança per a la restauració de l'entorn en el cas d'abocadors de residus o d'instal·lacions similars i el termini de garantia.
La Junta de Residus fixarà en l'autorització l'import de la fiança que el titular d'una activitat de tractament ha de dipositar per assegurar la restauració de l'entorn.
La fiança s'ha de constituir abans de l'inici de l'activitat i, en tot cas, l'autorització no serà efectiva fins a la presentació per part del titular del document acreditatiu de la constitució de la fiança en els termes indicats en aquest article.
L'import de la fiança de restauració serà, com a màxim, equivalent en el cas dels abocadors al 20% de la inversió total prevista, i del 5% per a les restants instal·lacions de tractament de residus.
La fiança de restauració té per objecte garantir l'execució de la totalitat de les mesures de protecció del medi ambient i dels treballs de restauració inclosos en el corresponent permís, autorització o concessió.
La fiança podrà constituir-se de les següents formes a elecció del peticionari:
b) En títols de Deute Públic de la Generalitat o de l'Estat.
c) Mitjançant aval, d'acord amb el que estableixen els punts següents.
a) La fiança es formalitzarà a la Caixa General de Dipòsits de la Generalitat de Catalunya, amb l'expedició del resguard oportú a favor de l'interessat, que servirà com a document acreditatiu per fer efectives les autoritzacions d'acord amb el que s'esmenta al punt 2 d'aquest article.
b) Quan la fiança es constitueixi en títols del Deute o mitjançant aval hauran de dipositar-se tant l'un com l'altre a disposició de la Junta de Residus.
Totes les variacions que experimentin les garanties per raó d'amortització de valors, de la seva substitució o de la dels avals, ampliació del seu import, o per qualsevol altra causa, seran formalitzades en document administratiu i s'incorporaran a l'expedient.
L'aval a què farà referència el paràgraf c) punt 2 d'aquest article serà atorgat per un banc oficial o privat, inscrit al Registre General de Bancs i Banquers, o per una caixa d'estalvis pertanyent a les Caixes Confederades.
Les comissions, els interessos i les altres despeses que es produeixin amb motiu de l'expedició de l'aval seran a compte del titular.
La fiança prestada mitjançant aval farà constar en el document on es formalitzi la garantia, el consentiment prestat pel fiador o avalista a l'extensió de la responsabilitat davant l'administració en els mateixos termes que si la garantia fos constituïda pel mateix titular, sense que pugui utilitzar els beneficis d'excussió a què es refereixen l'article 1830 i els concordants del Codi Civil.
Quan l'explotació es desenvolupi en fases clarament diferenciades, la fiança podrà ésser satisfeta de forma esglaonada, de tal manera que els imports dipositats corresponguin respectivament als costos de restauració i de protecció del medi ambient originats en cada fase de l'explotació.
A fi de garantir l'efectivitat de la fiança constituïda, s'establirà un sistema d'actualitzacions aplicable durant el període d'autorització corresponent a qualsevol de les modalitats esmentades a l'article 15.2, i durant el període de garantia
Els dipositants, prèvia comunicació per la Junta de Residus, hauran de modificar les garanties constituïdes d'acord amb l'índex de preus al consum de l'Institut Nacional d'Estadística en un termini no superior a 30 dies des de la comunicació.
La devolució de la fiança es farà un cop acabat el període de garantia indicat en l'autorització, prèvia actuació inspectora de la Junta de Residus i a petició del titular en el supòsit que els treballs de restauració, hagin assolit els objectius previstos.
Igualment, quan els titulars hagin executat treballs de restauració podran sol·licitar la reducció dels dipòsits en la part corresponent a les etapes o fases realitzades, una vegada complerts els terminis de garantia establerts.
El termini de garantia es fixarà, en cada cas, en funció dels criteris tècnics derivats dels treballs de restauració a efectuar.
Durant el termini de garantia, a comptar des de la data de la notificació, els dipòsits estaran afectats per les actualitzacions previstes en l'article anterior.
Tots els treballs que s'hagin de realitzar durant el termini de garantia per fallida de les mesures de restauració previstes seran a càrrec del titular o explotador, o dels dipòsits constituïts.
Article 18.- En el cas d'incompliment de les mesures de protecció del medi ambient incloses en l'autorització, la Junta de Residus pot accedir, prèvia advertència al titular de l'activitat, sens perjudici del que preveu l'article 35, a l'execució forçosa de les mesures esmentades a càrrec de la fiança dipositada.
Aquesta s'haurà de reposar per poder continuar l'exercici de l'activitat.
Les sol·licituds hauran de basar-se en les normes tècniques mínimes sobre els diferents tipus d'instal·lacions de tractament que establiran per Ordre, o bé, segons sigui el cas, pels reglaments aplicables a les instal·lacions industrials.
El peticionari ha de presentar la documentació a la Junta de Residus i aquesta ha de contenir les dades següents:
a) El tipus, la quantitat i la destinació dels residus.
b) Els mètodes emprats en el tractament, en l'emmagatzematge o en el dipòsit, així com el temps màxim previst per a l'emmagatzematge.
c) El projecte, l'emplaçament i les normes de construcció de les instal·lacions de tractament.
d) Les mesures de protecció del medi ambient i la restauració de l'àrea afectada, en el cas d'abocadors de residus o d'instal·lacions similars.
e) Les mesures de seguretat i el pla d'emergència.
Quan el titular de l'autorització d'activitats de tractament de residus industrials especials no sigui propietari dels terrenys afectats per l'activitat, haurà d'adjuntar una còpia del contracte o altre document que reguli la seva relació.
En el contracte o altre document de la relació, el propietari dels terrenys declararà que coneix i accepta l'activitat que s'hi realitzarà, així com les condicions a les quals l'esmentada activitat queda sotmesa, especialment pel que fa a la restauració dels terrenys, així com també a les limitacions que, per al seu ús futur, pot comportar.
Aquesta circumstància, a més, s'haurà de fer constar mitjançant la corresponent anotació en el Registre de la Propietat.
Els interessats iniciaran expedient davant la Junta de Residus proveïts de la documentació que preveu l'article 19 del present Decret i del justificant d'haver sol·licitat la llicència municipal.
La Junta de Residus examinarà la documentació que li presenti l'interessat i comprovarà que estigui ajustada al que disposa l'article 19 del present Decret.
En cas contrari, si la documentació presentés defectes esmenables de forma, d'omissió o d'altres, ho comunicarà a l'interessat, el qual haurà d'efectuar les rectificacions o addicions oportunes.
Una vegada s'hagi comprovat que la documentació presentada compleix els requisits reglamentaris, la Junta de Residus l'exposarà al públic per un termini de deu dies per tal que els qui es considerin afectats d'alguna manera per l'activitat puguin fer les observacions pertinents.
Vistes les reclamacions o observacions, la Junta de Residus procedirà, en el termini de quatre mesos des de la data d'entrada de la petició en el seu Registre, a l'atorgament de l'autorització fixant les condicions addicionals que estimi oportunes, d'acord amb el que disposa l'article 13, o la seva denegació, quan s'escaigui, segons l'article 23.
Les resolucions de la Junta de Residus que concedeixin o deneguin l'autorització seran motivades i hauran de fer referència a les reclamacions o objeccions formulades en el tràmit d'informació pública.
Les resolucions es notificaran al peticionari i als municipals afectats.
Les resolucions de la Junta concedint o denegant l'autorització es publicaran al Diari Oficial de la Generalitat de Catalunya i al Butlletí Oficial de la Província.
Correspon als Ajuntaments, de conformitat amb la vigent legislació de règim local, el Reglament d'Activitats Molestes, Insalubres, Nocives i Perilloses, de 30 de novembre de 1961, així com l'article 11.4 de la Llei 6/1983, de 7 d'abril, sobre residus industrials, tramitar la llicència per a les instal·lacions de tractament de residus industrials, sens perjudici de la preceptiva autorització de la Junta de Residus.
Els Alcaldes queden obligats a denegar la concessió de la llicència municipal quan la Junta de Residus no autoritzi l'establiment de la instal·lació de què es tracti.
Si, malgrat haver obtingut la corresponent autorització de la Junta de Residus, la sol·licitud de llicència és denegada, d'acord amb l'article 11.4 de la Llei, i consultada la Comissió Territorial d'Indústries i Activitats Classificades, la Junta de Residus trametrà l'expedient al Consell Executiu, el qual resoldrà respecte al lloc que resulti més adequat per a la instal·lació, en el marc de la planificació territorial de Catalunya i del Pla de la Gestió de residus industrials, i a les condicions addicionals a les quals ha de subjectar-se l'esmentada instal·lació.
En aquest supòsit, la resolució del Consell Executiu substitueix la llicència municipal.
Les modificacions que es vulguin introduir en les instal·lacions de tractament de residus industrials especials ja autoritzades hauran de seguir el tràmit establert per a la seva autorització.
Quan es tracti de motivacions de poca importància, la Junta de Residus podrà concedir autorització sense necessitat d'un nou procediment.
Article 23.- L'autorització d'activitats de tractament de residus industrials podrà ser denegada al peticionari quan l'establiment d'una instal·lació de tractament:
a) Sigui contrària a la planificació de la gestió dels residus industrials; o
b) Es puguin produir efectes perjudicials per al medi que no puguin ésser evitats ni compensats mitjançant condicions addicionals; o
c) Hi hagi d'altres disposicions que s'oposin a l'establiment o al funcionament de la instal·lació.
El titular d'una activitat de tractament de residus industrials especials està obligat a restaurar a càrrec seu el terreny que hagin utilitzat, d'acord amb les condicions fixades a l'autorització.
Article 25.- L'autorització atorgada per la Junta de Residus per a les instal·lacions de tractament de residus industrials especials caducarà si no s'inicia la construcció de la instal·lació projectada en el termini d'un any a comptar des de la data de notificació de l'autorització, previ apercebiment i declaració expressa de caducitat per la Junta de Residus.
Les autoritzacions d'activitats de tractament de residus industrials especials seran transmissibles, però l'antic i el nou titular hauran de comunicar-ho per escrit a la Junta de Residus i aquesta hi haurà de donar la seva conformitat.
Totes les responsabilitats de l'antic titular queden assumides en la transmissió del nou titular.
En el supòsit que es produeixi la transmissió de l'autorització sense que la Junta de Residus hi hagi donat la seva conformitat, l'antic i el nou titular quedaran subjectes a totes les responsabilitats que se'n derivin per al titular.
Article 27.- El productor, transportista o tractador de residus industrials especials haurà de desenvolupar, per si mateix o a través d'una persona designada a aquest efecte, les funcions següents:
Vigilar el recorregut dels residus des del seu origen fins al seu tractament.
Vigilar el compliment de les Lleis i disposicions legals aplicables al tractament dels residus, així com les disposicions i condicions addicionals promulgades basant-se en les esmentades normes, controlant especialment la planta, informant dels defectes observats i sotmetent propostes sobre mesures a prendre per remeiar els esmentats defectes.
Explicar als empleats de la instal·lació els efectes perjudicials que poden derivar-se dels residus, així com informar-los dels dispositius i mesures aplicables per impedir-los.
- El desenvolupament i la introducció de procediments per a la reducció de la quantitat de residus.
- L'aprofitament correcte i innocu dels residus que s'originin, o
- Quan tot això no sigui possible o no sigui viable per motius econòmics, les iniciatives oportunes per aconseguir el correcte tractament dels residus originats.
Prendre iniciatives en les esmentades instal·lacions perquè siguin perfeccionats els procediments de tractament de residus, àdhuc llur aprofitament.
Fer un informe anual sobre les mesures preses o projectades segons els subapartats de l'(1) fins al (5).
Enviar a la Junta de Residus tots els resums i les informacions previstos en els diferents capítols d'aquest Decret.
Garantir l'exactitud de les dades i anàlisis sobre els residus.
Fer d'interlocutor de la Junta de Residus pel que fa al compliment de la Llei 6/1983 i d'aquest Decret.
El titular comunicarà per escrit a la Junta de Resiuds el nomenament de la persona designada per a les funcions definides a l'article anterior.
La persona designada haurà de tenir els coneixements necessaris per al compliment de les seves obligacions.
El protocol d'acceptació de residus té per objecte el coneixement i la caracterització dels residus industrials especials a fi de donar-los una destinació adequada.
Qualsevol activitat autoritzada per tractar Residus Industrials Especials haurà de formalitzar el protocol abans d'acceptar un residu.
El protocol d'acceptació es farà segons la Fitxa d'Acceptació que s'establirà, i serà realitzat de comú acord entre el productor i l'eliminador, essent tots dos responsables d'aquest.
El productor dels residus és responsable en tant que generador del residu i com a coneixedor del seu origen.
El tractador és responsable, en tant que és especialista en el tractament de residus.
El tractador haurà d'obtenir del productor tot element d'apreciació i procediment per totes les determinacions analítiques necessàries; per tant, es refusarà tot residu que no procedeixi del productor real.
Dos residus es consideraran diferents si difereixen en el seu lloc de producció, en el procés del qual provenen o en la manipulació que reben.
El productor trametrà còpies de la Fitxa d'Acceptació als tractadors, a la Junta de Residus i a l'Ajuntament o entitat municipal actuant segons un procediment que s'establirà per ordre.
Un cop s'ha fet el protocol d'acceptació i ha estat signat pel productor i el tractador, el número de la Fitxa d'Acceptació haurà de figurar en el Full de Seguiment, cosa que serà condició indispensable per poder acceptar l'entrada dels residus en el lloc de tractament.
A la recepció dels residus es farà una presa de mostres i una anàlisi ràpida d'aquests, que ha de permetre assegurar que són exclusivament els autoritzats.
Si no hi ha concordança entre el que s'ha analitzat i el que s'ha declarat, es farà una anàlisi més profunda, i si es confirma la diferència, els residus seran retornats al productor.
Les mostres extretes es conservaran durant, almenys, un any a partir de la data de recepció, en previsió d'una anàlisi de control demanada per la Junta de Residus.
Si es tracta d'un residu no inclòs en la llista autoritzada, l'explotador haurà de dirigir-se a la Junta de Residus, que podrà autoritzar el tractament a títol excepcional de residus no permesos a priori; ara bé, caldrà consultar-la cada cop.
La comprovació sobre les dades d'identificació corresponents al tipus, la quantitat, la perillositat, l'origen, la destinació i el destinatari dels residus es farà obligatòriament amb el Full de Seguiment, el model i la gestió del qual es desenvoluparà per Ordre.
Per fer el lliurament de residus propietat d'un productor es farà servir en cada cas un Full de Seguiment diferent.
El Full de Seguiment registrarà el lliurament dels residus del productor al transportista i del transportista al tractador.
El procediment, que s'establirà per Ordre, garantirà que cada un d'ells en tingui constància, i també l'haurà de tenir la Junta de Residus i, a través d'ella, l'Ajuntament o l'entitat municipal actuant.
Article 32.- El productor haurà d'informar el transportista sobre les característiques i els perills dels residus industrials especials a transportar, així com del mètode d'actuació en cas d'accident, en el moment de formalitzar el transport.
Aquestes instruccions escrites són complementàries del Full de Seguiment i es portaran en fer el transport.
Article 33.- Els productors, els transportistes i els tractadors de residus industrials especials portaran al dia i conservaran el seu propi registre.
Aquest registre estarà obert a qualsevol consulta o comprovació de la Junta de Residus.
Article 34.- Els propietaris dels terrenys hauran de denunciar les activitats de tractament de residus industrials que no disposin de la corresponent autorització; en cas contrari, respondran solidàriament amb el productor, el transportista i el manipulador de qualsevol perjudici que es produeixi per causa dels residus, així com de les sancions que sigui procedent d'imposar d'acord amb el que estableixen la Llei 6/1983 i el present Decret.
Article 35.- En cas d'incompliment de les condicions imposades en les autoritzacions, la Junta de Residus podrà acordar la suspensió de l'activitat amb caràcter temporal mentre subsisteixi l'incompliment.
Constitueix infracció, a efectes de la Llei 6/1983, tota vulneració de les prescripcions d'aquesta Llei, d'aquest Decret o de les altres disposicions de desplegament reglamentari, subjecta a sanció d'acord amb la tipificació que s'estableix a continuació.
D'acord amb el que disposa l'apartat anterior, es consideraran infraccions, a més de les previstes en l'article 14 de la Llei 6/1983, les següents:
a) Posar en marxa aparells o instal·lacions que hagin estat precintats, clausurats o limitats per la Junta de Residus;
b) Incompliment del protocol d'acceptació indicat en el Capítol VI del present Decret tant per part del productor com del transportista o del tractador de residus;
c) En el cas d'abocadors o d'instal·lacions semblants, no procedir a la restauració dels terrenys utilitzats segons les normes establertes;
d) Incompliment de les condicions addicionals indicades en l'autorització.
Tindran el caràcter de greus les accions o omissions que, trencant el que disposa la Llei i aquest Decret, afectin els interessos protegits per aquest ordenament causant-los un dany directe i d'importància o creant un risc cert i igualment important.
La quantitat de les multes es graduarà, a més, tenint en compte les circumstàncies que segueixen:
a) Haver estat o no sancionat abans l'infractor per causa de la mateixa infracció;
c) La repercussió, material o social, sobre l'interès públic sectorial protegit, de l'actuació il·lícita.
La imposició de multes és independent del rescabalament de danys i de la indemnització de perjudicis, així com de les responsabilitats administratives exigibles pels òrgans competents en matèria industrial o urbanística.
Primera.- Les empreses o els establiments productors de residus industrials especials ja existents a l'entrada en vigor del present Decret hauran de presentar la sol·licitud d'inscripció acompanyada del model de declaració que s'esmenta a l'article 5.2, degudament complimentat, dintre de l'any següent a l'entrada en vigor d'aquest Decret.
Segona.- Les persones físiques o jurídiques que es dediquin al transport de residus industrials especials cal que s'acomodin al que es preceptua en el termini d'un any des de l'entrada en vigor d'aquest Decret.
Tercera.- Les activitats de tractament de residus industrials especials ja existents cal que s'acomodin al que es preceptua en un termini de sis mesos des de l'entrada en vigor d'aquest Decret.
La Junta de Residus podrà establir les limitacions temporals i les condicions addicionals oportunes a les activitats ja existents per a la seva explotació.